Ego Iterius de Tociaco, omnibus, tam præsentibus quam futuris, notum facio quod nobilis mulier Hodierna, quondam uxor Girardi Grossi, et filii ejus, videlicet Willelmus Grossus, miles, et Girardus, pro remedio animarum suarum et parentum suorum, donaverunt domino meo Autissiodorensi episcopo, et successoribus suis episcopis Autissiodori, in perpetuam eleemosinam, medietatem eorum omnium quæ habebant apud Charbuiam et Briciacum, quæ partiebantur cum Mathæo de Briciaco, milite, et residuam medietatem vendiderunt eidem sexaginta libras Pruvinensis monetæ habendam in perpetuum; et tenentur hoc facere laudari ab Humbaudo, filio suo, qui profectus est ultra mare, si rediret. Et si hæres aliquis veniret qui vellet habere venditionem præmissam, ratione hæreditatis, ipsi tenerentur dare episcopo decem libras pro pœna, si ipsam non garantirent. Ego autem, de cujus feodo erant omnia prædicta, ad petitionem eorum, tam donationem prælibatam quam venditionem ratam habeo, et præfato domino meo episcopo et successoribus suis, episcopis Autissiodorensibus, in perpetuum laudo, concedo. Actum, anno ab Incarnatione Domini Mº CCº.